Komisijos sprendimas
2004 m. kovo 1 d.
nustatantis pereinamojo laikotarpio priemones, taikomas Bendrijos vidaus prekybai Čekijoje, Estijoje, Kipre, Latvijoje, Lietuvoje, Vengrijoje, Maltoje, Lenkijoje, Slovėnijoje ir Slovakijoje surinkta galvijų, kiaulių, avių, ožkų ir arklių sperma, kiaušialąstėmis ir embrionais
(pranešta dokumentu Nr. C(2004) 574)
(tekstas svarbus EEE)
(2004/205/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį, ypač jos 2 straipsnio 3 dalį,
atsižvelgdama į Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą, ypač į jo 42 straipsnį,
kadangi:
(1) Čekijoje, Estijoje, Kipre, Latvijoje, Lietuvoje, Vengrijoje, Maltoje, Lenkijoje, Slovėnijoje ir Slovakijoje (naujosiose valstybėse narėse) surinkta galvijų, kiaulių, avių, ožkų ir arklių sperma, kiaušialąstės ir embrionai, skirti Bendrijos vidaus prekybai, nuo 2004 m. gegužės 1 d. turės atitikti visas atitinkamų Bendrijos teisės aktų nustatytas sąlygas,
(2) Visų pirma, šiems produktams bus taikomi gyvūnų sveikatos reikalavimai, nustatyti 1988 m. birželio 14 d. Tarybos direktyvoje 88/407/EEB, nustatančioje gyvūnų sveikatos reikalavimus, taikomus Bendrijos vidaus prekybai užšaldyta galvijų sperma bei jos importui [1], 1989 m. rugsėjo 25 d. Tarybos direktyvoje 89/556/EEB dėl gyvūnų sveikatos reikalavimų, reglamentuojančių Bendrijos vidaus prekybą galvijų embrionais ir jų importą iš trečiųjų šalių [2], 1990 m. birželio 26 d. Tarybos direktyvoje 90/429/EEB dėl gyvūnų sveikatos reikalavimų, taikomų Bendrijos vidaus prekybai naminių kuilių sperma ir jos importui [3], 1992 m. liepos 13 d. Tarybos direktyvoje 92/65/EEB, nustatančioje gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai,nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją [4].
(3) Kai kurių iš šių gyvūninės kilmės produktų, surinktų naujosiose valstybėse narėse iki stojimo dienos, gali būti likę ir po įstojimo. Tačiau šie gyvūninės kilmės produktai gali neatitikti Bendrijos vidaus prekybai taikomų gyvūnų sveikatos reikalavimų.
(4) Siekiant palengvinti perėjimą nuo esamo režimo, kuris taikomas naujųjų valstybių narių produktams, prie Bendrijos gyvūnų sveikatos teisės aktais pagrįsto režimo, tikslinga prekybai šiais produktais nustatyti pereinamojo laikotarpio priemones.
(5) Kaip numatyta Stojimo akto 53 straipsnyje, laikoma, kad naujosios valstybės narės gavo pranešimą apie šį sprendimą nuo įstojimo.
(6) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šis sprendimas taikomas galvijų, kiaulių, avių, ožkų ir arklių spermai, kiaušialąstėms ir embrionams, kuriems taikomi direktyvose 88/407/EEB, 89/556/EEB, 90/429/EEB ir 92/65/EEB nustatyti gyvūnų sveikatos reikalavimai ir kurie buvo surinkti iki 2004 m. gegužės 1 d. Čekijoje, Estijoje, Kipre, Latvijoje, Lietuvoje, Vengrijoje, Maltoje, Lenkijoje, Slovėnijoje ir Slovakijoje (naujosiose valstybėse narėse).
2 straipsnis
Nuo 2004 m. gegužės 1 d. 1 straipsnyje nurodyti produktai į kitas valstybes nares nesiunčiami.
3 straipsnis
1. Nukrypstant nuo 2 straipsnio, nuo 2004 m. gegužės 1 d. iki 2004 m. gruodžio 31 d. 1 straipsnyje nurodytus produktus galima:
a) siųsti į kitas naująsias valstybes nares, jeigu:
i) paskirties valstybė tai leidžia,
ii) laikomasi sąlygų, kurias iki 2004 m. gegužės 1 d. nustatė paskirties valstybė;
b) pateikti Bendrijos vidaus prekybai, jeigu:
i) juos surinko eksportuoti į Bendriją patvirtinti centrai arba grupės,
ii) jie turi eksporto į Bendriją tikslais centrui ar grupei suteiktą patvirtinimo numerį.
2. Veterinarijos sertifikate, kuris pridedamas prie šio straipsnio 1 dalyje nurodytų produktų siuntų, papildomai pateikiamas toliau nurodytas patvirtinimas, kurį pasirašo valstybinis veterinarijos gydytojas:
"Galvijų, kiaulių, avių, ožkų arba arklių (netinkamą išbraukti) sperma, kiaušialąstės arba embrionai (netinkamą išbraukti), atitinkantys Komisijos sprendimo 2004/205/EB [5] reikalavimus ir surinkti iki 2004 m. gegužės 1 d."
4 straipsnis
Valstybės narės imasi reikiamų priemonių, kad būtų laikomasi šio sprendimo, ir paskelbia šias priemones. Apie tai jos nedelsdamos praneša Komisijai.
5 straipsnis
Jei įsigalioja 2003 m. Stojimo sutartis, šis sprendimas taikomas nuo jos įsigaliojimo datos.
6 straipsnis
Šis sprendimas skirtas valstybėms narėms.
Priimta Briuselyje, 2004 m. kovo 1 d.